Esperànto

L**'esperànto** o l’é ‘na léngoa pianificâ, internaçionâle, aoxiliâre, léngoa artifiçiâle concepîa tra i ànni 1872 e o 1887 da Ludwik Lejzer Zamenhof, mêgo oftalmologo nasciûo in to 1859 in ta çitæ de Bialystok, ancheu in teritöio polacco e vixìnn-a a-o confìn co-a Bielorùscia, ma alantôa, pe efètto de tùtte e spartiçioìn subîe da-a Polònia a partî da-o 1772, sotomìssa a-o domìnio inperiâle zarìsta. A Bialystok vivéiva polàcchi, rùsci, tedéschi e ebrêi, e ògnidùnn-a de quéste etnîe a parlâva a seu léngoa con consegoénti problêmi de reçìproca conprensción e coexisténsa, tànto ciù che intórno a-a meitæ di ànni Sciusciànta de l’Éuttoçénto o procèsso de ruscificaçión forsâ do pàize o l’êa arivòu a esclùdde da l’insegnaménto a léngoa polàcca. O zoveno Zamenhof o l’avéiva visciûo in mainêa traomàtica quélle esperiénse de figeu e o ne avéiva recavòu l'idêa de ‘na léngoa neotrâle che a poêse êse patrimònio de tùtti sénsa êse propietæ de nisciùn.

In to 1887 o l'avéiva coscì publicòu a prìmma gramàtica de l’Esperànto, *Internacia lingvo* (Léngoa internaçionâle), librétto de quarànta pàgine firmòu co-o pseodònimo *Doktoro Esperanto*. Âtre publicaçioìn i l’êan dapeu vegnûe in ti ànni sucescîvi e o prìmmo de seténbre do 1889 l’êa sciortîo a Norimberga o giornâle *La Esperantisto*, publicòu scin a-o 1895, ànno da seu sopresción da pàrte da censûa zarìsta. Sénpre in te quéllo perìodo sciortîva i lìbbri fondamentâli de l’Esperànto: *Universala vortaro* (Diçionâio universâle, 1894), *Ekzercaro* (Arecugéita de ezercìççi, 1894), *Fundamenta krestomatio* (Antològîa fondamentâle, 1903), *Fundamento de Esperanto* (Fondaménto de l’Esperànto, 1905), tèsto definitîvo pe quànte rigoàrda a fórma gramaticâle da léngoa.
A l’inìçio do Nêuveçénto s’êa comensòu a tegnî incóntri (Calais, 1904) e congrèsci internaçionâli (Boulogne-sur-Mer, 1905), tradiçión anoâle che ancón a dûa, e ancheu l’Esperànto o l’é ‘na léngoa vîva parlâ in tùtto o móndo e sostegnûa da ‘na quantitæ de asociaçioìn esperantìste de ògni ménn-a.

## Régole sénsa eceçioìn
L’Esperànto o l’é ‘na léngoa regolâre: fonética, òrtografîa e gramàtica i no prezéntan eceçioìn e sézze régole fondamentâli e definìscian o seu quàddro generâle. Chi de ségoito se ne veu dâ ‘na velôxe spiegaçión.

L’**arfabêto** co-e seu vìntéutto léttie:

**a b c ĉ d e f g ĝ h ĥ i j ĵ k l m n o p r s ŝ t u ŭ v z**

O l’é caraterizòu da ‘na rigorôza corispondénsa tra ségno e són: a ògni léttia corispónde sôlo ‘n són e a ògni són sôlo ‘na léttia; a-o contrâio, in Zenéize cómme in ti âtre léngoe i fenòmeni de òmofonîa, cómme quélli de òmografîa, i són bén bén difûxi. In ta pronónçia, o són de ‘na léttia o l’arèsta sénpre bén distingoìbile in mòddo indipendénte da-e léttie che in ta paròlla e pêuan precêdila ò segoîla: quésto o l’esclùdde ògni anbigoitæ fonética, cóbie de consonànti cómme *gl, gn, sc* i no l'àn in Esperànto o dùplice són do Zenéize ò de l’italiàn. A mæxima consonànte *h* precedûa da ‘n’âtra consonànte e segoîa da ‘na vocâle, cómme a se peu atrovâ in te paròlle conpòste, a va prononçiâ in mòddo da fâ sentî a necesâia aspiraçión.

E çìnque vocâle i se pronónçian cómme in italiàn, sénsa nisciùn particolâre són avèrto ò seròu, lóngo ò cùrto, a-o contrâio de quànte sucêde in ta pronónçia zenéize. E léttie che a paragón do Zenéize i l’àn bezêugno de quàrche anotaçión i són quéste:

**c**
scìmile a ‘ts’ ò a-a ‘z’ in ta paròlla italiànn-a ‘*marzo*’
**ĉ**
dôçe cómme in ‘céive’
**g**
dûa cómme in ‘gànba’
**ĝ**
dôçe cómme in ‘giànco’
**h**
aspirâ cómme in te l’ingléize ‘house’ ò in to tedésco ‘*haben*’
**ĥ**
guturâle cómme ‘ch’ in to tedésco ‘Bach’ ò ‘j’ in to spagnòllo ‘*trabajo*’
**j**
cómme a vocâle ‘i’, ma sénsa mâi poéi arêze l’acénto
**ĵ**
cómme a ‘j’ in to françéize ‘jardin’, ò cómme a nòstra ‘x’
**k**
dûa cómme a ‘c’ in ‘câza’
**n**
sénpre dentâle, cómme a ‘n’ in ‘nàtta’, mâi nazâle
**s**
cómme a ‘s’ sórda in ‘sàbbo’ ò a ‘ç’ in ‘çénn-a’
**ŝ**
cómme ‘sc’ in ‘sciâ’ ò ‘scjâ’
**ŭ**
cómme ‘na bréve ‘u’ italiànn-a, sénsa mâi arêze l’acénto
**z**
cómme a ‘z’ in ‘Zêna’

Ògni léttia a l’à o seu nómme: e vocâli i són ciamæ co-o seu mæximo són, consonànti e semivocâli co-o són segoîo da-a vocâle o (*a, bo, co, ĉo,* …). In ta scrîtûa de l’Esperànto mànca e léttie *q, w, x, y* che a ògni mòddo i pêuan êse prezénti in te fórmole matemàtiche ò scentìfiche; e seu denominaçioìn i són: *kvo, duobla vo, ikso, ipsilono*.

A confuxón, l’anbigoitæ semàntica ascì i vêgnan evitæ perché a scignificâto divèrso corispónde de sòlito paròlla divèrsa. Prezénpio, a paròlla *homo* a l’à o scignificâto de òmmo in to sénso da spêce umànn-a, e pe cóntra *viro* a o l’à in to sénso de màsccio, de persónn-a de sèsso maschîle; òpûre i vèrbi *peti* e *demandi* i vêuan dî tùtti doî domandâ, ma o prìmmo domandâ pe avéi e l’âtro pe savéi. Quésto veu dî che in to parlâ ò in to scrîve in Esperànto de spésso mîa tradûe no a paròlla çercàndo o seu equivalénte leterâle, ma o concétto che quélla paròlla a l’esprìmme.

## Pronónçia
In ta pronónçia de l’Esperànto l’acénto o càzze sénpre in sce-a penùrtima vocâle e se dêve tegnî da cónto o fæto che e léttie *j* e *ŭ*, dôe semivocâli, i no o pêuan mâi arêze. Dónca, in te ‘na paròlla cómme peu êse *viro* (pl. *viroj*), a terminaçión gramaticâle *-j* che a distìngoe o plurâle do nómme, de l’agetîvo e do pronómme a no méscia l’acentaçión da-a vocâle *i*, ò in *daŭro* (duâta) l’acénto o càzze in sce-a vocâle a. A-o contrâio in *virino* (dònna) l’inseriménto do sufìsso *-in-* tra a réixe *vir-* e a terminaçión *-o* do sostantîvo o méscia l’acénto da-a prìmma a-a segónda vocâle *i*.
L’acénto o l’arèsta invariòu in sce-a penùrtima vocâle ascì quànde, specce in poêxîa pe di motîvi de métrica e cómme prevìsto da-a régola gramaticâle, o sostantîvo o pèrde a terminaçión *-o*. 

## Morfologia
E paròlle i són recavæ da réixe lescicâli che in gràn pàrte i vêgnan da-e léngoe parlæ in Eoròpa in antîgo (latin, grego) e ancheu (léngoe neolatìnn-e, anglosàssoni, slâve). Scibén che exìste de paròlle aotònome, no réixe e mànco derivæ, cómme conzonçioìn, prepoxiçioìn, i avèrbi òriginâi, e interieçioìn ò l’artìcolo *la*, ùnico pe scingolâre e plurâle, maschîle e feminîle (no l’exìste i artìcoli indeterminatîvi "un" e "unn-a"), de sòlito e in ta fórma ciù sénplice a ‘na réixe se unìsce ‘na terminaçión ch'a càngia a segónda da natûa gramaticâle da paròlla che se dêve derivâ:

*-o* pe-o sostantîvo a-o scingolâre (*-oj* a-o plurâle): *lumo* / lûxe; *lumoj* / lûxi
*-a* pe l’agetîvo a-o scingolâre (*-aj* a-o plurâle): *luma* / luminôzo, luminôza; *lumaj* / luminôxi, luminôze
*-e* pe-i avèrbi derivæ: *lume* / luminozaménte, in mòddo luminôzo
*-i* pe-o vèrbo a l’infinîo: *lumi* / luxî

L’Esperànto o l’é ‘na léngoa aglutinànte, scìmile in quésto a çèrte léngoe de l’Òriénte; e paròlle i pêuan coscì êse conpòste con l’unión de réixe divèrse dónde l’ùrtima a l’é caraterizâ da quélla (o da quélle) che i a precêdan: *vaporŝipo* (bàrco a vapôre); *skribmaŝino* (màchina pe scrîve); *skribotablo* (töa da scrîtûa, scrivanîa). In ta térsa paròlla a vocâle "o" inserîa tra e dôe réixe a l’à a fonçión eofònica de evitâ l’incóntro de dôe consonànti de no fàçile pronónçia consecutîva.
In mainêa ciù conplèssa, e paròlle i l’àn òrìgine da-a concadenaçión de ciù eleménti e tra quésti i quarànta e ciù tra prefìssi e sufìssi (sénsa contâ quélli internaçionâli uzæ in ànbito técnico e scentìfico) che i pêuan intrâ in ta formaçión di vocàboli e modificâ o seu sénso. Prezénpio, s’é za vìsto prìmma *-in-*, o sufìsso che in ti sostantîvi che i se riferìscian a persónn-e e béstie o permétte de recavâ o feminîle da-o maschîle: 
*viro* (òmmo, màsccio), *virino* (dònna); *kato* (gàtto), *katino* (gàtta)
E poscibilitæ de conbinaçión i conséntan de derivâ vocàboli conprenscìbili che i sciòrtan a esprìmme concétti conplèsci:
*samideano* / ménbro de ‘n grùppo de persónn-e che i condivìddan e mæxime òpinioìn (e adêuviòu cómme scinònimo de Esperantìsta); *maljunulineto* / vegétta 
Quést’ùrtima, che a peu êse scrîta ascì cómme eta *maljunulino*, a l’à, in mòddo leterâle, o sénso de contrâio de "zùvena persónn-a fémmina picìnn-a". Prefìsci e sufìsci i no màncan in te quésti doî ezénpi costroîi d’in gîo a-e dôe réixe *ide-* e *jun-*:
*sam-* (pægio, mæximo), *mal-* (contrâio, òpòsto), *-an-* (ménbro de ‘n grùppo; abitànte de ‘n lêugo giögràfico; segoâxe de ‘na religión ò teorîa ò dotrìnn-a), *-ul-* (persónn-a, indivìdoo) e, pe ùrtimo, *-et-* che o l’à a fonçión de diminutîvo.
Con e terminaçioìn *-o, -a, -e, -i* pàrte di tànti prefìsci e sufìsci, coscì cómme çèrte prepoxiçioìn, i pêuan dapeu diventâ sostantîvi ò agetîvi ò avèrbi ò vèrbi.
E paròlle conpòste e l’ûzo di prefìsci i són òcaxón de radópio de vocâli ò de consonànti, se no ciutösto ræo in Esperànto, ànçi, limitòu a quànde se dêve evitâ l’òmografîa tra paròlle de scignificâto divèrso, spêce in to câxo di nómmi giögràfici:
*fino* (fìn); *Finno* (Finlandéize)
*lumo* (lûxe), *mallumo* (scûo); *edzo* (màio), *edzino* (mogê), *geedzoj* (màio e mogê)
dónde atrovémmo o prefìsso, *ge-*, che o l’ìndica che persónn-e ò béstie de tùtti doî i sèssi, in cóbia ò in grùppo che i ségian, i vêgnan conscideræ insémme.

### Pronómmi personâli
Prìmma de pasâ a parlâ do vèrbo, vedémmo chîe e particolaritæ di pronómmi personâli:
*mi* (mi), *vi* (ti; Lê, de rigoàrdo ), *li* (lê, maschîle), *ŝi* (lê, feminîle), *ĝi* (lê, néotro pe béstie, cöse e figêu picìn), *ni* (noiâtri, niâtri, noî), *vi* (voiâtri, viâtri, voî; Voî, de rigoàrdo), *ili* (loiâtri, liâtri, lô). In ciù, gh’é o pronómme inpersonâle *oni* (se), o riflescîvo *si* (se) pe-o sogètto do vèrbo a-a térsa persónn-a scingolâre e plurâle, e *mem* (mæximo, in persónn-a, da sólo).
Se peu notâ che o pronómme *vi* o tradûe tànto "ti" che "voiâtri" (e ascì "Lê" e "Voî" de rigoàrdo ò cortexîa): in Esperànto, a diferénsa tra dâse do "ti" e dâse do "lê" (ò do "Voscià") a sta coscì tra o ciamâse pe nómme e l’adêuviâ di tìtoli cómme *Sinjoro*, *Sinjorino*, *Fraŭlino*, *Doktoro*, *Profesoro* (Sciô, Sciâ, Scignorìnn-a, Dotô, Profesô) e scìmili. Pe l’ûzo in liteatûa, ma in pràtica no adêuviòu, exìste ascì o pronómme *ci* (ti) con fonçión confidençiâle ò de relaçión tra persónn-a superiôre e inferiôre.

Da-i pronómmi personâli se recâva i posescîvi, agetîvi e pronómmi, con l’azónta da terminaçión *-a* (e, quànde necesâio, da *-j* do plurâle):
*mia* (mæ), *via* (teu, tò), *lia* (seu, sò, maschîle), *ŝia* (seu, sò, feminîle), *ĝia* (seu, sò, de béstie, cöse e figeu picìn), *nia* (nòstro, nòstra), *via* (vòstro, vòstra), *ilia* (seu, sò, de loiâtri), *sia' (seu, sò, do sogètto de térsa persónn-a scingolâre e plurâle).<br />
O posescîvo sia o no peu êse adêuviòu cómme sogètto da frâze:<br />
*Li alvenis kun siaj filoj* / Lê o l’é arivòu con i seu fìggi<br />
*Li kaj liaj filoj alvenis* / Lê e i seu fìggi i són arivæ <br />
L’artìcolo o se peu adêuviâ davànti a-i pronómmi posescîvi, ma no davànti a-i agetîvi:<br />
*Ĉi tiuj estas miaj libroj, la viaj estas tiuj* / Quésti i són i mæ lìbbri, i teu (i vòstri) i són quélli.<br />

=== Verbi ===
Invariàbili cómme e terminaçioìn gramaticâli i són ascì e divèrse dexinénse mòdâli e tenporâli do vèrbo, dexinénse ùniche pe tùtte e persónn-e, scingolâri ò plurâli (e dónca, a pàrte i vèrbi inpersonâli e a segónda persónn-a scingolâre de l’inperatîvo, no se dêve mâi òmétte i pronómmi personâli pe no creâ confuxón rigoàrdo a-o sogètto do vèrbo):<br />
*-as* pe l’indicatîvo prezénte: *mi skribas* / mi scrîvo<br />
*-is* pe l’indicatîvo pasòu: *mi skribis* / mi ò scrîto, mi scrivéivo, mi avéiva scrîto<br />
*-os* pe l’indicatîvo futûro: *mi skribos* / mi scriviö<br />
*-us* pe o condiçionâle: *mi skribus* / mi scriviéiva<br />
*-u* pe vòlitîvo e inperatîvo: *(vi) skribu!* / scrîvi (ti)!<br /><br />
Se peu notâ che o pasòu o tradûe a-o mæximo mòddo pasòu pròscimo, inperfètto e trapasòu pròscimo (e ascì, faxéndo riferiménto a l’italiàn, o pasòu e trapasòu remöto, che òmâi in Zenéize i no se adêuvian);<br />
che o condiçionâle o tradûe ascì o conzontîvo quànde l’açión a l’é ipòtética:<br />
*Se vi venus ĉi tien, tiam ni parolus* / Se ti ti vegnìsci chîe, alantôa parliêscimo<br />
che o vòlitîvo o tradûe o conzontîvo quànde vêgne esprèsso ‘n órdine, ‘na richièsta, ‘na voentæ, un dexidêio:<br />
*Mi volas ke vi helpu min* / Mi véuggio che ti ti m’agiùtti
a mêno che o vèrbo o ségge *esperi* (sperâ), *kredi* (crédde), *timi* (témme), *supozi* (supónn-e) e scìmili che i vêuan l’ûzo de l’indicatîvo futûro:<br />
*Mi esperas ke vi helpos min* / Mi spêro che ti ti me agiutiæ<br />

In ciù, exìste o mòddo partiçipiâle in ti ténpi prezénte, pasòu e futûro, atîvo (dexinénse *-ant, -int, -ont*) e pascîvo (*-at, -it, -ot*); ògni dexinénsa a peu avéi unn-a de terminaçioìn gramaticâli *-o, -a, -e* coscì che o partiçìpio o l’asùmme fonçión sostantivâle, agetivâle ò averbiâle. E fórme verbâli partiçipiâli i són, con l’aoxiliâre *esti* (êse), i ùnici ténpi conpòsti de l’Esperànto.<br />
I ûxi di partiçìppi che ciù de spésso i ricôran i rigoàrdan o pasòu pascîvo in fórma de agetîvo:<br />
*Mi memoras la lernitan lecionon* / Mi me ricòrdo a leçión studiâ<br />
e o prezénte atîvo uzòu cómme avèrbio a qualificâ l’açión esprèssa da-o vèrbo:<br />
*Lernante la lecionon, mi tre klopodas* / Studiàndo a leçión, mi me inpégno bén bén<br />
ò uzòu cómme agetîvo quànde o se riferìsce a-o sogètto de l’açión:<br />
*Mi estas lernanta la lecionon* / Mi stàggo studiàndo a leçión<br />
ò in fórma de sostantîvo:<br />
*Mi estas lernanto de Esperanto* / Mi són studénte de Esperànto<br />
A mæxima paròlla Esperanto a l’é o partiçìpio prezénte atîvo do vèrbo *esperi* (sperâ) e, in mòddo leterâle, a veu dî “quéllo ch'o spêra”.<br />
<br />
E fórme verbâli negatîve i vêgnan costroîe co-a particèlla *ne* (no) davànti a-o vèrbo:<br />
*Ankoraŭ mi ne legis la hodiaŭan ĵurnalon* / Mi no ò ancón lezûo o giornâle de ancheu<br />
*Ne legu tiun ĵurnalon!* / No lêze quéllo giornâle!<br />
dónde se védde che pe l’inperatîvo negatîvo no se adêuvia o vèrbo a l’infinîo cómme in Zenéize.
Mîa fâ atençión a-o fæto che in ta frâze no peu êsighe dôe negaçioìn:<br />
*i legos neniun libron* / Mi no leziö nisciùn lìbbro<br />

=== Fórme interogatîve ===
E fórme interogatîve dirètte i dêvan êse introdûte (ò a vòtte conclûze) da-a particèlla interogatîva *ĉu*:<br />
*Ĉu vi volas aĉeti fruktojn?* / (Fòscia) ti veu acatâ da frûta?<br />
*Vi ŝatis tiun pentraĵon, ĉu?* / O t’é piâxûo quéllo quàddro, vêa?<br />
*Vi surmetos ĉi tiun jaketon, ĉu ne?* / Ti te metiæ sto giachê, no?<br />
ò da ‘na *ki-vorto* (*vorto* = paròlla), un di nêuve pronómmi interogatîvi, che i l’àn ascì fonçión de relatîvi:<br />
*kiu?* (chi?, che?, quæ?), *kio?* (cöse?), *kia?* (che génere, spêce, tîpo, qualitæ?), *kie?* (dónde?, in che pòsto?), *kies?* (de chi?, de quæ?), *kial?* (perché?, pe che motîvo, raxón, càoza?), *kiel?* (cómme?, in che mòddo, mainêa?), *kiam?* (quànde?), *kiom?* (quànte?, in che quantitæ?):<br />
*Kiu estas tiu viro, kiun mi vidis kun vi?* / Chi o l’é quéll’òmmo che mi ò vìsto con ti?<br />
*Kiel viaj gepatroj fartas?* / Cómme sta teu poæ e teu moæ?<br />
A mæxima particèlla ĉu, ò ‘na ki-vorto, i se prezéntan in te fórme interogatîve indirètte:<br />
*Diru al mi, kion vi faris hieraŭ matene* / Dìmme cöse t’æ fæto vêi matìn<br />
*Mi dezirus scii, kie vi loĝas* / Mi voriéiva savéi dónde ti stæ de câza<br />
*Mi demandas, ĉu vi konas lin* / Me domàndo se ti ti o conósci<br />
In quést’ùrtimo câxo, no se dêve confónde a conzonçión dubitatîva zenéize "se" (ĉu) che a l’introdûxe l’interogaçión indirètta co-o se (se) conzonçión condiçionâle:<br />
*Se morgaŭ vi venus, tiam ni parolus pri ĉio* / Se domàn voiâtri vegniéi, alantôa parliêmo de tùtto<br />
In te frâxi adêuviæ cómme ezénpi va notòu l’ûzo da vìrgola che in Esperànto a divìdde a propoxiçión prinçipâle da quélla subordinâ.<br />

=== Descórso indirètto ===
‘Na particolaritæ scintàttica de l’Esperànto a l’é a corelaçión di ténpi di vèrbi in to descórso indirètto che a dêve corispónde a quélla che a saiéiva se a mæxima frâze a fîse esprèssa in mòddo dirètto. Quésto, a paragón do Zenéize, o pòrta a ‘na diferénsa quànde o ténpo da propoxiçión prinçipâle o l’é a-o pasòu:<br />
*Li diris: “Mi iras manĝi” */ Lê o l’à dîto: “Mi vàggo a mangiâ”<br />
*Li diris, ke li iras manĝi* / Lê o l’à dîto che o l’andâva a mangiâ<br />
âtretànto sucêde quànde o ténpo da propoxiçión segondâia o l’é a-o pasòu ò a-o futûro. <br />
Da notâ che a conzonçión subordinànte che (ke) a no va confûza con che agetîvo ò pronómme relatîvo, quésto tradûto co-a *ki-vorto "kiu"*:<br />
*Mi diris al vi ke ankoraŭ mi ne legis la libron, kiun vi donis al mi* / Mi t’ò dîto che ancón no ò lezûo o lìbbro che ti me avéivi dæto.

=== *Ki-vortoj* ===
E *ki-vortoj* i fàn pàrte da série de quarànt’e çìnque corelatîvi che i se òtêgnan conbinàndo di eleménti, ò monêmi, iniçiâli (çìnque) con di eleménti finâli (nêuve), ògnidùn co-i seu precîxi fonçioìn e scignificâti:<br />
*ki-* (relatîvi e interogatîvi); *ti-* (dimostratîvi); *i-* (indeterminatîvi); *ĉi-* (eleménto indicatô de totalitæ); *neni-* (eleménto indicatô de negaçión ò nullitæ)
*-u* (persónn-a, béstia ò cösa cómme specîfico ògètto do descórso); *-o* (cösa cómme ògètto genérico, no bén specificòu, do descórso); *-a* (qualitæ, tîpo, spêce); *-e* (lêugo); *-es* (propietæ); *-al* (motîvo, càoza); *-el* (mòddo, mainêa); *-am* (ténpo); *-om* (quantitæ)<br />
Tra i tànti corelatîvi, ghe n’é divèrsci che i són paròlle d’ûzo frequénte in to descórso:<br />
*iu* (quàrche, quarchedùn); *ĉiu* (ògnùn); *neniu* (nisciùn); *io* (quarcösa); *ĉio* (tùtto); *nenio* (nìnte); *ĉies* (de tùtti); *tial* (perciò); *tiam* (alôa); *iam* (‘na vòtta, un ténpo); *ĉiam* (sénpre); *neniam* (mâi); *iom* (un pö); …

=== *Ti-vortoj* ===
A quarchedùn di dimostratîvi (*ti-vortoj*) se peu aconpagnâ, davànti ò dòppo, a particèlla invariàbile *ĉi* con fonçión de indicatô de pròscimitæ:<br />
*tiu* (quéllo), *ĉi tiu* ò *tiu ĉi* (quésto); *tio* (quélla cösa), *ĉi tio* ò *tio ĉi* (quésta cösa); *tie* (là), *ĉi tie* ò *tie ĉi* (chi)<br /><br />

=== Comparativi ===
Quàttro de quésti corelatîvi i se adêuvian pe formâ i conparatîvi de egoaliànsa (Coscì … cómme; Tànto … quànte) co-i agetîvi: *Tiel … kiel*; e co-i sostantîvi: *Tiom … kiom*
I conparatîvi de magiorànsa e de minorànsa i se costroìscian con:<br />
*Pli … ol* / Ciù … de; Ciù … che<br />
*Malpli … ol* / Mêno … de; Mêno … che<br />
o superlatîvo relatîvo (quànde o confrónto o l’é tra dôe sôle persónn-e ò ògètti) con:<br />
*La pli … el* / O ciù … de; O ciù … fra<br />
*La malpli … el* / O mêno … de; O mêno … fra<br />
e quànde o l’é tra ‘n sogètto e tùtti i âtri do grùppo conscideròu:<br />
*La plej … el* / O ciù … de; O ciù … fra<br />
*La malplej … el* / O mêno … de; O mêno … fra<br />
e o superlatîvo asolûto con l’avèrbio *tre* (asæ) davànti a l’agetîvo, avèrbio e vèrbo, ò co-i avèrbi *multe* ò *tre multe* (bén bén, tànto) quànde se pàrla de quantitæ.

=== Régola de l’acuzatîvo ===
Se saiâ notòu, in ti divèrsci ezénpi fæti a propòxito de fórme verbâli, a terminaçión *-n*. A l’é a régola de l’acuzatîvo, ‘na particolaritæ de l’Esperànto, che o vêgne distìnto da-a dexinénsa ségna-câxo *-n* aplicâ a nómmi, agetîvi, pronómmi e, in quàrche câxo, a-i avèrbi de lêugo. L’acuzatîvo o se adêuvia quànde o vèrbo tranzitîvo o l’arêze o conpleménto ògètto, ò conpleménto dirètto:<br />
*Mi legis la belan libron, kiun mi aĉetis* / Mi ò lezûo o bèllo lìbbro che avéivo acatòu<br />
*Morgaŭ mi renkontos lin kaj lian edzinon* / Domàn mi incontriö lê e seu mogê<br />
o conpleménto de mezûa:<br />
*La ĵurnalo kostas unu eŭron* / O giornâle o cósta ‘n éorò <br />
*La filmo daŭris du horojn kaj duonon* / O cîne o duâva dôe ôe e mêza<br />
o conpleménto de möto a lêugo, in sostituçión de prepoxiçioìn *al* e *ĝis* che da sôle i pêuan arêze o conpleménto:<br />
*Baldaŭ mi revenos Ĝenovon (al Ĝenovo)* / Fîto mi ritorniö a Zêna <br />
*Hieraŭ ni veturis Rivieron (ĝis Riviero)* / Vêi sémmo andæti in Rivêa (scìnn-a in Rivêa)<br />
òpûre co-e prepoxiçioìn *en* e *sur* che da sôle i no pêuan arêze o conpleménto:<br />
*El la ĝardeno, mi eniras en mian hejmon* / Da-o giardìn, mi ìntro in câza mæ<br />
*De la tablo, la glaso falis sur la plankon* / Da-a töa, o gòtto o l’é chéito in sce-o paviménto<br />
e co-i avèrbi de lêugo, sénpre pe indicâ moviménto:<br />
*Mi volas iri tien* / Mi véuggio andâ là<br />
*Irante hejmen, mi renkontis mian amikon (unu el miaj amikoj)* / Andàndo a câza, mi ò incontròu ‘n mæ amîgo (un di mæ amîxi)<br />
in te dæte:<br />
*La 22an (dudekduan) de marto de 1955 (milnaŭcentkvindekkvin)* / O vìntidoî de màrso do 1955<br />
in ti salûi e aogûri, dónde se sotinténde vèrbi cómme *diri, esprimi* ò *deziri* (dî, esprìmme, aogurâ)<br />
*Saluton!* / Ciâo!, Salûo!; Bonan tagon! / Bongiórno!; *Bonan apetiton!* / Bón apetìtto!; *Dankon!* / Gràçie!<br />
A régola de l’acuzatîvo a no vêgne aplicâ con vèrbi cómme *esti* (êse), *iĝi* (diventâ), *ŝajni* (pài) e tùtte e vòtte che s’é in prezénsa de predicâti nominâli, òscîa quànde o vèrbo o no l’ìndica ‘n’açión che o sogètto o l’ezércita in sce l’ògètto (predicâto verbâle):<br />
*Ĉi tiu estas la nova pulovero, kiun ŝi donacis al mi* / Quésto o l’é o magión nêuvo che lê a m’à regalóu<br />
*Tiu arbo ŝajnas pomarbo* / Quéll’èrbo o pâ ‘n méi<br />
Tùtti i âtri câxi i són arezûi da-e prepoxiçioìn.

=== Numeri ===
I nùmeri (agetîvi numerâli cardinâli) i són:<br />
*Unu* (un, unn-a), *du* (doî, dôe), *tri* (tréi, træ), *kvar* (quàttro), *kvin* (çìnque), *ses* (séi), *sep* (sètte), *ok* (éutto), *naŭ* (nêuve), *dek* (dêxe), *cent* (çénto), *mil* (mìlle). <br />
*Nulo, miliono* e *miliardo* (zêro, milión, miliàrdo) i no són agetîvi, ma sostantîvi e dónca i pêuan avéi e terminaçioìn *-j* do plurâle e *-n* de l’acuzatîvo.<br />
Dêxénn-e, çentanæa e migiæa i se fórman meténdo davànti a *dek, cent, mil* o nùmero necesâio:<br />
*dudek* (vìnti), *tricent* (trexénto), *kvarmil* (quattromîa), *kvindekmil* (çinquàntamîa), *centmil* (çéntomîa), *ducenttridekmilkvarcentkvindek* (230.450), …<br />
E unitæ i se azónzan dòppo *dek, cent* e *mil* segóndo o modéllo:<br />
*dekunu* (ùnze), *dudekdu* (vìntidoî), *centtridektri* (çéntotrént’e tréi), *dumildekunu* (dôemîaùnze), *naŭcentnaŭdeknaŭmilnaŭcentnaŭdeknaŭ* (999.999), …<br />
I cardinâli i pêuan avéi e terminaçioìn gramaticâli *-o, -a, -e*:<br />
*-o*, diventàndo sostantîvi: *unuo* (unitæ), *duo* (pâ), *trio* (tersétto, trîo), *deko* (dêxénn-a), *dekduo* (dozénn-a), *cento* (çentanâ), *milo* (migiâ), …<br />
*-a*, diventàndo agetîvi numerâli ordinâli: *unua* (prìmmo, prìmma), *dua* (segóndo, segónda), …<br />
*-e*, diventàndo avèrbi: *unue* (pe prìmma cösa, pe prìmmo), *due* (pe segónda cösa, pe segóndo), …<br />
ò i sufìssi:<br />
*-on-*, diventàndo fraçionâli; *-obl-*, diventàndo moltiplicatîvi; *-op-*, diventàndo coletîvi a scignificâ “in grùppi de…”.<br />
A quésti sufìssi se azónze dapeu e abitoâli terminaçioìn *-o, -a, -e''.
In te fórme de sostantîvi ò agetîvi, tùtti i sêgoan e régole do plurâle e de l’acuzatîvo; a-o contrâio i nùmeri cardinâli i són invariàbili.

## Nótte


## Âtri progètti

Categorîa:Lengue artifiçiali